
A készpénz új korszaka, avagy a digitális jegybankpénz a XXI. Században

Dolgozatom célja a digitális jegybankpénz bevezetésével kapcsolatos attitűdök és várható magatartás vizsgálata a 18 év feletti magyarországi lakosság körében, illetve a kutatás eredményei alapján ajánlattételek kidolgozása a téma további kutatásaira vonatkozóan. A dolgozat elkészítéséhez áttanulmányoztam a digitális jegybankpénz helyét a pénz evolúciós fejlődésében, a bevezetés lehetséges működési kereteit és modelljeit, a nemzetközi és magyarországi helyzetet. Kiemelt figyelmet szenteltem a jegybankokat érintő legújabb közpolitikai, társadalmi és közgazdaságtani kihívásoknak. A dolgozat gyakorlati részében a digitális jegybankpénz bevezetésével kapcsolatos primer kutatásom legfontosabb célja feltárni a magyarországi felnőtt lakosság várható attitűdjeit a digitális jegybankpénz bevezetésével kapcsolatban. Ennek érdekében átfogóan vizsgáltam a pénzügyi tudatosságot, a fizetési szokásokat, a kereskedelmi bankokkal való elégedettséget, a különböző fizetőeszközök tulajdonságainak értékelését, a tájékozottságot, a várható magatartást és az elvárt preferenciákat az új fizetőeszközzel kapcsolatban. A kutatás módszertanát illetően feltáró kutatást végeztem, egyrészt dokumentumelemzéssel, másrészt primer kvantitatív adatgyűjtéssel, leíró és következtető statisztikai módszerek elemzésével.
Kutatásom során arra a megállapításra jutottam, hogy a lakosság nyitott az új pénzügyi megoldások és a digitális jegybankpénz irányába, annak ellenére, hogy az általános tájékozottság nagyon alacsony. A digitális jegybankpénz bevezetése tovább növelné a digitális fizetések iránti keresletet, gazdaságos alternatívát nyújtana a magas banki költségekre és biztonságosabb megoldást a Fintech eszközökkel szemben. A digitális jegybankpénz a techdevizákat kiegészítve, azok alternatívájaként növelné a bankrendszer hatékonyságát, és erősítené a jegybank monetáris szuverenitását.



